b'\n_START_ARTICLE_\nOv\xc4\x8dica\n_START_SECTION_\nOpis\n_START_PARAGRAPH_\nOv\xc4\x8dica je riba podolgovatega, ovalnega telesa s podalj\xc5\xa1anim prednjim delom glave in odebeljenimi ustnicami. Telo je sivo srebrne barve z zna\xc4\x8dilnimi desetimi pre\xc4\x8dnimi temno rjavimi progami, ki so bolj vidne na hrbtu. Od vseh rib iz dru\xc5\xbeine \xc5\xa1parov je najbolj podobna sorodnemu zobatcu (Dentex dentex). Zraste do 45 cm in dose\xc5\xbee do 2 kg te\xc5\xbee, po navadi pa sre\xc4\x8dujemo primerke dol\xc5\xbeine do 25 cm. Velike ov\xc4\x8dice postanejo temnej\xc5\xa1e obarvane. Ov\xc4\x8dice so dvospolniki, ki \xc5\xbeivljenje za\xc4\x8dnejo kot samci. Spolno zrelost dose\xc5\xbeejo nekje pri dol\xc5\xbeini 17 cm, pri dol\xc5\xbeini 25 cm pa se spremenijo v samice.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nOv\xc4\x8dice \xc5\xbeivijo v manj\xc5\xa1ih jatah na pe\xc5\xa1\xc4\x8denem ali muljastem dnu blizu obal, kjer se hranijo z razli\xc4\x8dnimi talnimi nevreten\xc4\x8darji, rakci in ostalimi drobnimi \xc5\xbeivalmi na morskem dnu. Pogosto se zadr\xc5\xbeujejo v bli\xc5\xbeini re\xc4\x8dnih izlivov, pogosto pa zaidejo tudi v somornico. Kljub temu, da je ov\xc4\x8dica riba plitvin se lahko zadr\xc5\xbeuje do 100 metrov globoko. Zna\xc4\x8dilno za ov\xc4\x8dico je, da pri hranjenju pogosto vtakne celo glavo v pesek. V Jadranu so zelo pogoste ob zahodni obali Istre, predvsem v Tarskem zalivu in Limskem kanalu. Ve\xc4\x8dje samice \xc5\xbeivijo samotarsko \xc5\xbeivljenje na ve\xc4\x8djih globinah._NEWLINE_Ov\xc4\x8dica je zanimiva za \xc5\xa1portni ribolov, pa tudi gospodarsko ni zanemarljiva vrsta. Lovijo jo podnevi in pono\xc4\x8di s trnki, s podvodno pu\xc5\xa1ko, pa tudi s parangalom in panolo. Pri lovu s palico na trnek se za vabo najpogosteje uporablja kruh, majhne ribice, rakce in \xc4\x8drve. Je zelo okusna in cenjena riba, ki pa ima poseben, za nekatere ljudi neprivla\xc4\x8den vonj. Pripravljajo jo na vse na\xc4\x8dine, meso pa je belo in mehko.'